2 


3 


Ikhtelaaf : Ittefaaq-wa-Ittehaad ki zid hai, kisi bhi 
mulk aur samaj-wa-mashre mein aman-wa-amaan 
qayam rehne aur us ke bashindo ki kamyaabi-wa-taraqqi 
keliye intehahi zaroori haike woh insani buniyado par 
pyar-o-mohabbat aur akhuwat wa bhai-chargi ke sath 
zindagi guzarne wale houn, us ke bar-khilaaf ikhtelaaf- 
wa-inteshaar, mazhabi-wa-siyasi giroh-bandiyan aur 
adal-wa-insaaf ke taqazo ka gala ghoot dene se 
bechaini, burai aur nafrato ka mahol paida hota hai, jis ki 
ek chingari poore mulk aur samaj ke shanti ko jala kar 
raakh kar deti hai aur bila tafreeq qoum-o-mazhab wahan 
ka baccha baccha karah uthta hai, jise mulk wa millat ka 
har ba-saoor shakhs mehsoos kar sakta hai, jabke 
infaradi-wa-ijtemai zindagi mein rawadari aur pyaar wa 
mohabbat ka unsar galib rakhne aur ek doosre ko 
bardasht karke samaj ko aman-o-amaan ka gehwara 
banaya ja sakta hai, mazhab-e-islam awwal din se apne 
manne walo ko ehteraam insaniyat ka dars padhata hai, 
jis ki pakiza talimaat mein firqa bandi, tafarqa bazi, qatl- 
wa-garat giri, inteshar aur tanao ka mahol banae rakhne 
aur aam logo ko deen wa mazhab ke naam par nuqsan 
pohchane aur khauf wa hiraas mein mubtila karne ki koi 
jagah nahi hai, islam aise har amal ko jis se insani qadro 
aur bahami ittehaad ki bunyado ko thais pahochti ho kadi 
ninda karta hai, Mazhab-e-islam toh duniya mein aaya hi 
isi liye ke insaniyat ko jhoote khudao ki parastish, jahili 
tarz-e-zindagi se nikal kar ek Allah wahid ki bargah mein 
jhuka dene aur unhain kitab-o-sunnat ki sidhi shahraah 
par gaamzan karde aur insaniyat ko us ka bhula huwa 
sabaq yaad dila de. 

Magar Afsos! Aaj is mohlik bimari ka shikar koi gair nahi 
sabseziyada Ummat-e-Muslimah hai, millat-e-islamia ka 
har dard mand dil rakhne wala musalman acchi tarah se 
samajh sakta hai ke aaj ye ummat kis tarah ke taklif-dah 
halaat aur mushkil tareen daur se guzar rahi hai, Kharji 
wa Dakhli ikhtelafaat ne hamein hilakat -wa-barbadi ke 
dahane par la khada kiya hai, shayad ki ummat ki tareekh 
ne girawat ka aisa daur nahi dekha tha, khitta-e-zameen 
ka har gosha chikh chikh kar hamari zillat-wa-khawari ki 


dahai de raha hai, jis taraf rukh kijiye hamara hi khoon 
beh raha hai, hamari hi behan, betiyo ki izzat-wa-aabru 
nilaam ho rahi hai, masoom baccho ki sisakti aahein, 
bewaou ke taklif deh aansu, phati kati lashein, khoon ke 
aansu lane ke liye kafi hai, magar Afsos! Millat ke 
thaikedaro ki kam aqli wa be-hasi par jinhein aise nazuk 
milli masail par bhi ijtemaiyat ka sabut dene ke bazae 
firqa-parasti aur maslik bachani ki sujhi huwi hai, Millat 
farosho ne qoum ke ijtemai masaleh ko zati parasti ke 
bhaint chadha diya, Allah Rabbul Aalemeen isi 
khatarnaak marz ki elaz karte huwe tambia farmata hai, 
"aur aapas mein jhagda na karo ke turn na-kaam 
ho jaoge aur tumhari hawa ukhad jaye gi" (Surah 
Anfal, 46). Yahi woh badtareen aur bura ikhtelaaf hai jis 
ne saabqa ummato ko tukdiyo mein baant diya, jis ki 
wajah se unki shaan-o-shokat aur quwat taqat tukda 
tukda hokar reh gai, Nabi Kareem ko aagah karte huwe 
Allah Taala farmat hai "Be shak jin logo ne apne deen 
ko juda juda kardiya aur giroh-giroh ban gaye, 
Aap ka un se koi taalluq nahi" (Surah Anaam, 159). 
Ek aur maqam par farmaya "turn un logo ki tarah na 
hojana jinho ne apne paas roshan dalile aa jane ke 
baad bhi tafarqa dala aur ikhtelaaf kiya, unhi logo 
keliye bada azab hai" (Surah Aale-Imran, 105). magar 
hum ne ittehaad ki mazboot bunyado aur sunhere usulo 
ko peeche daal diya aur jaante boojhte ahle kitab (Yahud- 
o-Nasara) ki asal bimariyo ke waris ban gaye, Ahle kitab 
ka ikhtelaaf jihalat aur la-ilmi ki wajah se na tha, aaj 
moujuda daur mein maslak parasti ka ikhtelaf zaati 
mafad aur ana (Takabbur) ki buniyad par hai, jis ne poore 
muslim maashre ko ander se khokla kardiya hai, aur 
kamzoriya hamara muqaddar ban gayai, magar yaad 
rakho! agar apne khoya huwa maqam paana chahte hoto 
aaj bhi is bimari ka elaz wahi hai, jis ke zariye Allah Taala 
ne is ummat ke awwal daste ka elaz kiya hai: Irshad bari 
Taala hai "Allah Taala ki rassi ko sab mil kar 
mazboot thaam lo aur aapas mein phoot na dalo" 
(Surah Al Imran, 103), Maloom huwa ke unhein dono 
usulo ko apnane hi mein nijat aur kamyabi hai aur kitaab- 
wa-sunnat ko tham lene ki bunyad par ittehaad bhi 
qayam hokar bar-qaraar reh sakta hai, mazkoora dono 
usulo se inheraaf karo ge to uska lazmi natizeh inteshar 
aurfirqa bandi hi janam legi. 


Yejaanna bhi behad zaroori hai ke har Ikhtelaaf bura nahi 
hota, baaz ikhtelaafaat maqbool hoote hein, insaan dusri 
makhluqaat ki tarah Allah ki azeem makhlooq hai, woh 
takhleeqi hesiyat se har jagah Hawa, Giza, Pani aur 
Bashri zarurato ka mohtaj hai, Allah ne hamein mukhtalif 
rang, zaban aur tabiyat-wa-mizaj par paida kiya hi, 
tamam logo ka saari chizou mein kisi ek nuqta-e-nazar ka 
paband hojana insaani aqal-wa-hawaas keliye gair fitri 
amal hai, Infiradi-wa-ijtemai zindagi mein rang-wa-nasl, 
Aadaat-wa-akhlaaq, Pasand-wa-Na pasand, Salahiyatein 
aur maharatein insaani sooch-vichaar mein farq aur 
tafawath ka hone lazmi chiz hai, Haan! magar kisi shakhs 
ki zaati rai aur khayal se doosre ko ittefaaq-wa-ikhtelaf 
karne ka pura haq hai, Paidaish-wa-seekhne ki hesiyat se 
ye khususiyatein aur salahiyatein har insaan mein 
mukhtalif hoti hai, un mein bahut had tak yaksaniyat aur 
hum-aahangi paida ki ja sakti hai, magar kulli ittefaaq 
hona zaroori nahi hai, Allah Taala farmata hai "Agar aap 
ka parwardigar chahta to sab logo ko ek hi ummat 
banai rakhta, woh to barabar ikhtelaaf karte hi 
rahege, magar jin par aap ka Rab raham farmaye, 
isi liye to usne unhein paida kiya hai" (Surah Hud, 
118). Maloom huwa ke agar usul-wa-zawabit aur hudud- 
o-aadaab ki roshni mein rai aur faham ka ikhtelaaf ho toh 
wah firqa bandi aur millat ko firqo mein taqsim kar dene 
ka sabab nahi banta, 

Sahaba-wa-Tabaeen aur daur-e-salaf ke ikhtelafaat par 
ek nazar dalne ke baad maloom hota hai ke unka 
ikhtelaaf usool aur aqaaid-wa-manhaj mein na tha, unka 
ikhtelaaf furuwi aur ijtejadi masail mein, nusus ke faham 
mein, dalil ke na maloom hopane ke sabab tha, jahan 
wasi soch-wa-fikar, mukhtalif gosho aur pehluwo par 
tabadla-e-khayalaat, sanjeedgi ka sehat mandana kirdar, 
islami ukhuwat-wa-bhaichargi aur deeni rishto ke 
ehteram ne hamesha unhein ek dor se bandhe rakkah, 
ijtehadi galtiyan sar-zad huwi magar unki soach 
nafsaniyat-wa-hawi parasti ke khabees amraaz se paak 
rahi, ishi liye unka ikhtelaaf un ke rishto aur taalluqaat par 
asar andaz na hosaka, ek hi masle mein raayain mukhtalif 
hone ke bawajood adab-wa-ehteram ki hadh bandiyan 
hamesha qayam rahi, Ameerul Mominoon Usman bin 
Affan^ne apni daur-e-khilafat mein Mina mein 
char rakat namaz (Begair qasr ke) padhi, Abdullah 
Ibn Masood,# ne us par nakeer karte huwe kaha 
ke mein ne Rasoolullah^^aur Hajrat Abubakar 



Siddique, Umer Bin khattab aur Usman ke 
ibtedai daur mein do hi rakat padhi hai, phir Hajrat 
Abdullah Bin Masood^ne khud bhi char rakat 
padhi, logo ne pucha ke Aap to abhi bayan kar 
rahe the ke Nabi Kareem . aur Shaikhain se do 
rakat (Qasr) padhi hai, farmaya: Haan! magar 
Usman simam hein aur mein unki mukhalifat nahi 
kar sakta aur ikhtelaaf paida shar-wa-burai hai" 
(Sunan Abu Dawood, Sahih, Sunan Al kubra, Behqi: 
5436, Sanad Sahi). Isi tarah Zarar bin Hamza Al 
Kinani^ne hazrat Muawiyake samne Hazrat Ali: 
ki chand khubiyan bayan farmai, to Hazrat 
Muawiya -■•'S rone lage aur farmaya: Abu Hasan 
(Hazrat Ali^) par Allah raham farmaye woh bilkul 
aise hi they jaise turn ne kaha. (Al Astiyab, 1697/4, 
Shamila). Imam Qurtabij#> : Aimma Kiraam 
Rizwanullah Alaihim Ajmaeen ki maslaki rawadari 
aur ekdoosre ki izzat-wa-ehteraam ka haal bayan 
karte huwe likhte hai "Haram-e-Madni mein 
Maliki maslak ke Aimma Namaz padhate the woh 
Tasmiya (Bismillah) jehri padhte the na sirri, 
magar un ke peeche Imam Abu Hanifa^, Imam 
Shafi^ aur un ke shagird (Ikhtelaaf rai ke 
bawajood) namaz padhte the, isi tarah ek dafa 
Imam Yusuf Jk ne Haroon Rashid ke peeche 
Nama ada ki, maloom huwa Ameerul Momineen 
ne Pachna (Hijama) lagwaya hai, aur Imam 
Maliki ne inhein Fatwa diya hai ke do-bara wazu 
karne ki zaroorat nahi hai. Imam Abu Yusuf>4ne 
apni namaz nahi dohrai (Al Jamai le Ahkam, Al Quran 
Lil Qurtibi, 375/23). Jab ke Hanfiya ke nazdik khoon ka 
nikalna naqis-e-wazu hai, magar ek Aalim ke fatwa ka 
ehteram karte huwe jo dalil ke mutabiq tha apne maslak 
chodh diya. Imam Ibn Taymiyah^ likhte hein " Baaz 
masail mein sahaba ke darmiyaan bhi ikhtelaaf 
huwa, (dalil ki bunyad par dusre ke mauqif ki 
sakht tardid farmai) Baaz Sahaba ki rai thi ke 
Mohammed ne Allah Taala ko dunya ki aankh se 
dekha, Hazrat Aysha^ne sakht radd karte huwe 
farmaya: Jis ne aisa guman kiya Nabi Kareem^ne 
Allah Taala ko dekha to usne Allah Taala par jhoot 
bandha, us ke bawazood unho ne ek doosre se 
salam-wa-kalam aur Taalluqaat ko khatam nahi 
kiya" (Majmooa Al Fatawa 502/6). Kabhi apni Masjido 
aur darsgaho ko darwaza doosro keliye band nahi kiya, 
balke ek doosre ke ilm se faida uthate rahe, is masliki 


rawadari ke bar-khilaf jin logo ne usool-wa-aqaeid mein 
ikhtelaaf kya woh deen ki asal shahirah par qayam na reh 
sake, Apni aqa parasti ke sabab bure qism ki giroh bandi 
ka shikar ho gaye, Aaj isi qism ki khuwahishaat aur tassub 
ki khatarnak bimari hamare qalb-wa-rooh mein sarayat 
kar gai hai, har shakhs Allah ke deen par maslaki dada- 
giri qayam karke baitha huwa hai, bas! hum aur hamara 
maslak aur hamari jamat, kya haq hai aur kya batil isse 
koi sarokar nahi, isi tang-nazri ki wajah se hum kisi aur ko 
bardasht karne ki salahiyat kho chuke hein, zati mafad 
aur shikam parwari ki had bandiyo se uper uth kar sochna 
bhi gunah samajhte hein, hum apne nazuktareen masail 
mein bhi aadaye islam ki chalo aur hathkando ko barik 
bini-wa-aqal mandi ki roshni mein bhanpne se qasir hai, 
moujooda ikhtelaaf ki shiddat hindustani ummat-e- 
muslimah keliye intihahi afsos nak pehlu hai ke ek 
musalman apne deeni bhaiyo se khof-wa-dehsat 
mehsoos karta ho aur dooro se aman-wa-amaan ka 
talab-gar hai, isi dushmani, asbiyat-wa-giroh bandi par 
dor-e-jahiliyat ka ye maqola sadiq aata hai "Qabila Ribiya 
ka jhoota bhi Qabila Muzar ke sacche aadmi se behtar 
hai", jab haq-wa-insaf ka paimana mafad parasti ke nazar 
hojata hai to isi qism ki soorat-e-haal paida hoti hai, aur 
haq-wa-insaf ka gala apno hi ke hato ghount diya jata hai, 
Jamato aur Millato ke qaideen-wa-rehbaro ko sanjida 
hokar mouzuda halaat ka tazziya karna chahiye, Kibr-o- 
guroor, khud pasandi aur millat faroshi ka karobar karne 
ke bajae aarzi mufaad ke tang ghairo se nikal kar bahar 
jhankne aur farakhdili ka sabut dene ki zaroorat hai, 
masliki tehfizaat ko muqaddam karne ke bazae millat-e- 
islamia hindiya ke ijtemai maslihato aur bhalaiyo ki fikr 
damangiri honi chahiye, Allah Rabbul Aalemeen moujuda 
fitno se hum sab ki hifazat farmaye, ittehaad-wa-ittefaaq 
ke sath zindagi basar karne ki taufeeq bakshe aur har 
tarah ki aazmaisho mein sabit qadmi naseeb farmai. 

• • 

Al Birr Foundation, Mumbai ki taraf se shai 
hone wala pandra roza "Juma Ka Paigham" ka 
32th edition aap ke hato mein hai, Aap tamam 
ehbab se guzarish haike apne mufeed mashwaro 
se nawazein aur har mumkin tariqe se "Al Birr 
Foundation" ka saath de, ta ke Dawat-wa-tablig 
ka ye silsila jari-wa-sari rahe, Aameen. 

